Háhraðaþjónusta í dreifbýli boðin út á næstu mánuðum Á næstu mánuðum er ráðgert að bjóða út uppbyggingu háhraðaþjónustu í dreifbýli og er það í samræmi við fjarskiptaáætlun sem gerir ráð fyrir því að allir landsmenn sem þess óska hafi aðgang að háhraðaneti á þessu ári . Samkæmt fréttatilkynningu frá samgönguráðuneytinu er nú unnið að því að kortleggja hvar háhraðatenging er ekki fyrir hendi og hvaða kröfur á að gera til þjónustu . Samkvæmt bráðabirgðatölum eru í dag 1.603 lögbýli í dreifbýli án háhraðatengingar og 69 til viðbótar í þéttbýli . Það þýðir að um 6.300 manns hafa ekki möguleika á háhraðatengingum en fyrir rúmum tveimur árum var þessi fjöldi um 22 þúsund . Á næstunni verður farið yfir málið með markaðsaðilum og kannað hvar þeir hyggja á frekari uppbyggingu . Í framhaldinu verður ljóst á hvaða svæðum fjarskiptasjóður muni stuðla að uppbyggingu á .